CELEX: 62020TN0666
Language: el
Date: 2020-11-06 00:00:00
Title: Υπόθεση T-666/20: Προσφυγή-αγωγή της 6ης Νοεμβρίου 2020 — Thunus κ.λπ. κατά ΕΤΕπ

25.1.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 28/54
            
         
      Προσφυγή-αγωγή της 6ης Νοεμβρίου 2020 — Thunus κ.λπ. κατά ΕΤΕπ
      (Υπόθεση T-666/20)
      (2021/C 28/84)
      Γλώσσα διαδικασίας: η γαλλική
      
         Διάδικοι
      
      
         Προσφεύγοντες-ενάγοντες: Vincent Thunus (Contern, Λουξεμβούργο) και πέντε άλλοι προσφεύγοντες-ενάγοντες (εκπρόσωπος: L. Levi, δικηγόρος)
      
         Καθής-εναγομένη: Ευρωπαϊκή Τράπεζα Επενδύσεων
      
         Αιτήματα
      
      Οι προσφεύγοντες-ενάγοντες (στο εξής: προσφεύγοντες) ζητούν από το Γενικό Δικαστήριο:
      
                  —
               
               
                  να κρίνει την οικεία προσφυγή-αγωγή (στο εξής: προσφυγή) παραδεκτή και βάσιμη, περιλαμβανομένης της προβαλλόμενης με αυτήν ενστάσεως ελλείψεως νομιμότητας·
               
            κατά συνέπεια:
      
                  —
               
               
                  να ακυρώσει την απόφαση που περιέχεται στα εκκαθαριστικά σημειώματα μισθοδοσίας των προσφευγόντων του Μαρτίου 2020, με την οποία η ετήσια προσαρμογή του βασικού μισθού καθορίζεται μόνο σε 0,7 % για το έτος 2020 από 1ης Ιανουαρίου 2020, και, επομένως, τις παρόμοιες αποφάσεις που περιέχονται στα μεταγενέστερα εκκαθαριστικά σημειώματα μισθοδοσίας·
               
            
                  —
               
               
                  ως εκ τούτου, να υποχρεώσει την καθής-εναγομένη (στο εξής: καθής)
                  
                              —
                           
                           
                              να καταβάλει, για την αποκατάσταση της περιουσιακής βλάβης, (i) το υπόλοιπο του μισθού που αντιστοιχεί στην εφαρμογή της ετήσιας προσαρμογής για το 2020, ήτοι αύξηση 1 %, για την περίοδο από 1ης Ιανουαρίου 2020 έως 31 Δεκεμβρίου 2020· (ii) το υπόλοιπο του μισθού που αντιστοιχεί στην εφαρμογή της ετήσιας προσαρμογής 0,7 % για το 2020 επί του ποσού των μισθών που καταβάλλονται από τον Ιανουάριο του 2020· (iii) τόκους υπερημερίας επί των οφειλομένων μισθολογικών υπολοίπων μέχρι την ολοσχερή εξόφληση των οφειλομένων ποσών, με υπολογισμό του εφαρμοστέου επιτοκίου υπερημερίας βάσει του επιτοκίου που η Ευρωπαϊκή Κεντρική Τράπεζα καθορίζει για τις κύριες πράξεις αναχρηματοδοτήσεως και το οποίο ίσχυε κατά το κρίσιμο χρονικό διάστημα, αυξημένο κατά τρεις μονάδες·
                           
                        
            
                  —
               
               
                  εφόσον απαιτείται και σε περίπτωση που δεν προσκομιστούν αυτά αυθορμήτως από την καθής, να καλέσει την καθής, στο πλαίσιο μέτρου οργανώσεως της διαδικασίας, να προσκομίσει τα εξής έγγραφα:
                  
                              —
                           
                           
                              την έκθεση Δεκεμβρίου του 2019 της υποεπιτροπής αμοιβών προς το διοικητικό συμβούλιο·
                           
                        
                              —
                           
                           
                              το από 19 Νοεμβρίου 2019 σημείωμα της διεύθυνσης προσωπικού προς τη διευθύνουσα επιτροπή με το οποίο κοινοποιούσε τροποποίηση της της ετήσιας έκθεσης αποδοχών (CS-PERS/HRPLC/RRP/2019-030/BAHVBA) και την ετήσια έκθεση αποδοχών όπως κοινοποιήθηκε στο διοικητικό συμβούλιο·
                           
                        
                              —
                           
                           
                              το από 28 Νοεμβρίου 2019 σημείωμα του Γενικού Γραμματέα προς τη διευθύνουσα επιτροπή με το οποίο κοινοποιούσε το επιχειρησιακό σχέδιο της ΕΤΕπ για το 2020 (SG/IS/PBA/2019-1506) και την εκδοχή Δεκεμβρίου του 2019 του επιχειρησιακού σχεδίου της ΕΤΕπ για το 2020 όπως υποβλήθηκε στο διοικητικό συμβούλιο·
                           
                        
                              —
                           
                           
                              την από 12 Δεκεμβρίου 2019 απόφαση του διοικητικού συμβουλίου (παραρτήματα 2 και 2 (ii) του PV/20/01)·
                           
                        
                              —
                           
                           
                              το από 31 Ιανουαρίου 2020 σημείωμα της διεύθυνσης προσωπικού (CS-PERS/HRPLC/RRP/2020-002/SGBA)·
                           
                        
                              —
                           
                           
                              την από 6 Φεβρουαρίου 2020 απόφαση της διευθύνουσας επιτροπής (MC-040-ADM-20200206)·
                           
                        
            
                  —
               
               
                  να καταδικάσει την καθής στο σύνολο των δικαστικών εξόδων.
               
            
         Λόγοι και κύρια επιχειρήματα
      
      Προς στήριξη της προσφυγής, οι προσφεύγοντες προβάλλουν, αφενός, δύο λόγους σχετικά με την από 18 Ιουλίου 2017 απόφαση του διοικητικού συμβουλίου και, αφετέρου, τέσσερις λόγους σχετικά με την από 12 Δεκεμβρίου 2019 απόφαση του διοικητικού συμβουλίου και την από 6 Φεβρουαρίου 2020 απόφαση της διευθύνουσας επιτροπής.
      Σχετικά με την από 18 Ιουλίου 2017 απόφαση του διοικητικού συμβουλίου:
      
                  1.
               
               
                  Με τον πρώτο λόγο προβάλλεται παραβίαση της αρχής της ασφάλειας δικαίου.
               
            
                  2.
               
               
                  Με τον δεύτερο λόγο προβάλλεται παράβαση του άρθρου 20 και του παραρτήματος I του Κανονισμού Προσωπικού (στο εξής: Staff Regulation I) και παραβίαση της αρχής της προστασίας της δικαιολογημένης εμπιστοσύνης και της αρχής της προστασίας των κεκτημένων δικαιωμάτων.
               
            Σχετικά με την από 12 Δεκεμβρίου 2019 απόφαση του διοικητικού συμβουλίου και την από 6 Φεβρουαρίου 2020 απόφαση της διευθύνουσας επιτροπής:
      
                  1.
               
               
                  Με τον πρώτο λόγο προβάλλεται προσβολή του δικαιώματος σε ετήσια μισθολογική προσαρμογή (AGS [ajustement général des salaires]: γενική μισθολογική προσαρμογή) που να καλύπτει τουλάχιστον το κόστος του πληθωρισμού στο Λουξεμβούργο και παράβαση του άρθρου 20 και του παραρτήματος I του Staff Regulation I.
               
            
                  2.
               
               
                  Με τον δεύτερο λόγο προβάλλεται παραβίαση των διαδικαστικών εγγυήσεων του άρθρου 41 του Χάρτη των Θεμελιωδών Δικαιωμάτων της Ευρωπαϊκής Ένωσης.
               
            
                  3.
               
               
                  Με τον τρίτο λόγο προβάλλεται προσβολή του δικαιώματος διαβούλευσης και διαπραγμάτευσης του σώματος των εκπροσώπων του προσωπικού της ΕΤΕπ.
               
            
                  4.
               
               
                  Με τον τέταρτο λόγο προβάλλεται παραβίαση της αρχής της αναλογικότητας.
               
            Όσον αφορά την αγωγή αποζημιώσεως, οι προσφεύγοντες αξιώνουν την καταβολή της οφειλόμενης μισθολογικής διαφοράς, ήτοι 1 % από την 1η Ιανουαρίου 2020 (συμπεριλαμβανομένης της επιπτώσεως της αυξήσεως αυτής στις χρηματικές απολαβές) πλέον τόκων υπερημερίας.